BRATISLAVA. Napätie, útoky, konfrontačná kampaň. Také boli predchádzajúce voľby vedenia Slovenského zväzu ľadového hokeja v rokoch 2015 a 2016.
Hlasovanie dopadlo v oboch prípadoch veľmi tesne. V roku 2015 zdolal Igor Nemeček vo voľbách šéfa zväzu Richarda Lintnera o trinásť hlasov a o rok neskôr vyhral Martin Kohút nad Tiborom Turanom o 23 hlasov.
V stredu čakajú slovenský hokej voľby znova. A je pred nimi ticho.
Kto by mal byť novým šéfom SZĽH?
Anketa už bola ukončená.
Rozhodujú kluby
Na post šéfa zväzu kandidujú generálny manažér reprezentácie Miroslav Šatan, bývalý hokejista Dárius Rusnák a hlavný kontrolór zväzu a predseda jeho dozornej rady Jaroslav Šmátrala.
Zväz tak bude mať nového lídra. Kohút sa o znovuzvolenie neuchádza, kandiduje len do výkonného výboru zväzu.
Rozhodujúce slovo vo voľbách budú mať kluby. Väčšina z nich má k dispozícii viac hlasov – podľa toho, akú súťaž hrajú a koľko majú mládežníckych družstiev. Platí, že čím vyššia liga a čím viac mládežníckych družstiev, tým viac hlasov.
Ak by o novom šéfovi zväzu rozhodovala hokejová verejnosť, zrejme by s prevahou vyhral obľúbený a rešpektovaný Šatan.
Slovenské hokejové kluby sú však oveľa ťažšie predvídateľná množina.